Кабили су познати као оснивачи Фатимидске династије која је владала Северном Африком у средњем веку. Када су освојили Египат, Фатимиди су власт над Магребом препустили локалној кабилској династији Зиридима, која се пак распала, па су власт над Кабилијом и Кабилима имали Хамадиди. Након османског освајања Алжира, Кабили су, користећи неприступачност планинског терена, чували своју де факто независност све до француског освајања у 19. веку, коме се одупрла легендарна Фатма н'Сумер. Кабилци су своју слободољубивост показали и за време алжирског рата за независност, учествујући у ФЛН-у. Након независности Алжира Кабили су дошли у сукоб са централном владом, који је ескалирао у тзв. Берберско пролеће године 1980. Кабили данас траже већу аутономију те равноправан полoжај кабилског језика у односу на службени арапски.